Camilla Søgaard
Camilla Søgaard (født 14. august 1991) er en dansk cykelrytter, der er firedobbelt verdensmester i mountainbike-orientering (MTBO).

Camilla Søgaard, der primært kører MTBO, vandt sin første internationale mesterskabsmedalje i MTBO som 21-årig – det blev til en sølvmedalje ved europamesterskabet (EM) i Polen (2013).

Siden har Camilla Søgaard både vundet verdensmesterskabet (VM) og EM i MTBO samt en stribe sølv- og bronzemedaljer ved VM og EM i forskellige discipliner inden for MTBO.

I 2022 vandt Camilla Søgaard som den første danske kvinde Det Internationale Orienteringsforbunds (IOF) samlede World Cup i MTBO for kvinder.

Hun har herudover vundet 10 danmarksmesterskaber (DM) og to forbundsmesterskaber i MTBO i årene 2015-2021.

I MTBO er Camilla Søgaards særlige styrker udholdenhed på de lange distancer og evnen til at sprinte på de korte orienteringsdistancer. Samtidig er hun en stærk afslutter på stafethold.

Karriere 
Camilla Søgaard har siden sin barndom løbet orienteringsløb for Horsens Orienteringsklub (HOK)
og har været på det danske juniorlandshold i orienteringsløb.
Det bedste internationale resultat i orienteringsløb opnåede hun med en 4. plads på langdistancen ved ungdoms-EM (EYOC) i Ungarn (2007) – de primære resultater er ikke længere tilgængelige.
Camilla Søgaard fik debut på MTBO-landsholdet ved VM i Italien i 2011, hvor det bl.a. blev til en 4. plads i junior-stafetten.
Camilla Søgaard cykler også mountainbike, lidt cykelcross, landevejscykling og banecykling.

I 2019 vandt hun det danske mesterskab for kvinder i MTB på maratondistancen (marathon (XCM)).
Camilla Søgaard cykler MTBO for HOK. Hun kører mountainbike, cykelcross og banecykling for Aarhus MTB.
Ved siden af den sportslige karriere har hun taget en kandidatuddannelse i Idræt ved Aarhus Universitet i juni 2018.

Resultater i MTBO

VM i MTBO 
Camilla Søgaard har både vundet guld på massestarten ved VM i Sverige (2022) og ved VM i Østrig (2018) samt på langdistancen ved VM i Finland (2021). Som afsluttende rytter på kvinde-stafetholdet ved VM i Finland (2021) vandt hun guld sammen med Cæcilie Rueløkke Christoffersen og Nikoline Splittorff.
Herudover har hun vundet 11 sølv- og bronzemedaljer ved VM i MTBO.
Hun har især udmærket sig på de lange distancer: langdistancen henholdsvis massestart i MTBO.

Ved VM i Sverige vandt hun som den eneste af de kvindelige ryttere fem medaljer på de fem distancer. Foruden guld på massestarten vandt Camilla Søgaard sølv på langdistancen, sølv på mellemdistancen, bronze på sprinten, og som afsluttende rytter på kvinde-stafetholdet, vandt hun sølv sammen med Cæcilie Rueløkke Christoffersen og Nikoline Splittorff.

Ved VM i Danmark (2019) vandt Camilla Søgaard sølv på massestarten og bronze på mellemdistancen, mens hun vandt sølv på sprintdistancen i Østrig (2018). Ved VM i Portugal (2016) vandt hun bronze på mellemdistancen.
Ved VM i Polen (2014) vandt hun ligeledes bronze, men her var det på langdistancen
og i den uofficielle mix-sprint stafet sammen med tvillingebroren Rasmus Søgaard – de primære resultater er ikke længere tilgængelige.
Ved VM i Estland (2013) var Camilla Søgaard afsluttende rytter på det danske kvinde-stafethold og vandt sølv sammen med Ann-Dorthe Lisbygd og Nina Hoffmann.

EM i MTBO 
Camilla Søgaard har vundet EM-titlen tre gange og har herudover vundet seks EM-medaljer fordelt på fem europamesterskaber.

Ved EM i Litauen (2022) vandt Camilla Søgaard guld på sprintdistancen. I Portugal (2021) vandt Camilla Søgaard guld ved EM på langdistancen og bronze på mellemdistancen.
I Polen (2019) vandt hun guld på massestarten og sølv på sprintdistancen.
Ved EM i Frankrig (2017) vandt hun sølv på sprintdistancen og bronze på stafetten sammen med Nina Hoffmann og Cæcilie Rueløkke Christoffersen.
I 2015 vandt hun ligeledes bronze på stafetten ved EM i Portugal sammen med Nina Hoffmann og Cæcilie Rueløkke Christoffersen.
Endelig vandt hun sølv på langdistancen ved EM i Polen (2013).

World Cup i MTBO 
I 2022 vandt Camilla Søgaard Det Internationale Orienteringsforbunds samlede World Cup i MTBO for kvinder. I 2022 indgik de seks bedste resultater fra otte World Cup-løb afholdt i tre lande.

I både 2021 og 2018 blev Camilla Søgaard nr. to i IOF´s World Cup for kvinder.

Camilla Søgaard har i alt vundet fire World Cup-sejre: Ved World Cuppen i Portugal (2018) vandt Camilla Søgaard guld på såvel sprintdistancen som på langdistancen. Dette resultat gentog Camilla Søgaard ved World Cuppen i Bulgarien (2022), idet hun vandt guld på både sprintdistancen og på langdistancen.

Oversigt over World Cup-sejre

DM og andre mesterskaber i MTBO 
Camilla Søgaard har vundet en stribe DM-titler og medaljer i MTBO. Ved DM i 2022 vandt Camilla Søgaard bronze på henholdsvis langdistancen
og mellemdistancen.

I 2021 vandt Camilla Søgaard guld på henholdsvis langdistancen og sprinten. Der blev ikke afholdt DM i MTBO i 2020 grundet COVID19.

I perioden 2015-2019 har hun vundet guld i samtlige afholdte individuelle discipliner ved DM i MTBO (lang-, mellem- og sprintdistancen).

Samlet set er det blevet til 12 guldmedaljer ved de danske mesterskaber i MTBO.
I 2014 vandt hun sølv på langdistancen, som var det eneste DM i MTBO det pågældende år.

Camilla Søgaard har også deltaget i mesterskaber i andre lande. Ved de finske mesterskaber (2021) blev Camilla Søgaard nr. 2 på langdistancen. Ved de tjekkiske MTBO-mesterskaber (2017) blev hun nr. 2 på sprintdistancen, mens Camilla Søgaard vandt alle distancer ved de newzealandske MTBO-mesterskaber (2016): ): Lang, Mellem og Sprint.

Medaljeoversigt ved danske mesterskaber

2022
 , Lang (Store Dyrehave)
 , Mellem (Gribskov Vest)

2021
 , Lang (Fussingø/Ålum)
 , Sprint (Grenaa By)

2019
 , Lang (Tisvildehegn)
 , Mellem (Hedeland)
 , Sprint (Antvorskov Kasserne)

2018
 , Lang (Stendal Ulvedal)
 , Mellem (Houlkær Broddingbjerg)

2017
 , Lang (Stenbæk)
 , Mellem (Kolding)

2016
 , Lang (Fussingø)
 , Mellem (Haunstrup)

2015
 , Lang (Hvalsøskovene)

2014
 , Lang (Stenderup)

Resultater i MTB 
Camilla Søgaard deltager med mellemrum i MTB. I 2019 vandt hun det danske mesterskab for kvinder i MTB på maratondistancen (marathon (XCM). Herudover deltog hun som en af to danske kvinder i VM i MTB i maraton i Schweiz (2019).

Andre udmærkelser 
Camilla Søgaard blev hædret som Årets Idrætsnavn 2018 i Horsens Kommune. Camilla Søgaard er herudover tre gange blevet udnævnt til årets MTBO-rytter i Dansk Orienterings-Forbund (i 2013, 2014 og i 2018).

I 2017 var Camilla Søgaard blandt 13 AU-studerende elitesportsstjerner, der blev hyldet af Aarhus Universitet for de sportslige præstationer og evnen til at gennemføre en akademisk uddannelse ved siden af sportskarrieren.

I 2013 og 2015 tildelte Dansk Orienterings-Forbunds Venner Camilla Søgaard et træningslegat.

Referencer

Eksterne henvisninger 
 
 Oversigt over Camilla Søgaards Internationale resultater i MTBO
 Long Distance WMTBOC Golds for Denmark and Finland and interviews with winners (https://orienteering.sport/long-distance-wmtboc-golds-for-denmark-and-finland/) på hjemmesiden for orienterringssport
 Camilla Søgaard blev verdensmester for anden gang (https://hsfo.dk/artikel/camilla-s%C3%B8gaard-blev-verdensmester-for-anden-gang) i Horsens Folkeblad
 Camilla Søgaard sikrede Danmark endnu en VM-titel (https://hsfo.dk/artikel/camilla-s%C3%B8gaard-sikrede-danmark-endnu-en-vm-titel) i Horsens Folkeblad
 Dansker vinder guld ved VM i mountainbike-orientering (https://www.dr.dk/sporten/oevrig/dansker-vinder-guld-ved-vm-i-mountainbike-orientering) på dr.dk
 Skader gjorde Horsens-tvillinger til verdensmestre (https://hsfo.dk/artikel/skader-gjorde-horsens-tvillinger-til-verdensmestre) i Horsens Folkeblad

Mountainbike-orienteringsryttere fra Danmark
Kvindelige cykelryttere fra Danmark
Verdensmestre i mountainbike-orientering